Ukraina õhuväe Iljušin Il-76 allatulistamine

Ukraina õhuväe Iljušin Il-76 tulistati alla 2014. aasta 14. juuni öösel Ukrainas Luhanski lennuvälja lähistel venemeelsete separatistide poolt. Kõik pardal olnud 49 inimest hukkusid.

Õhusõiduk 
Allatulistatud lennuk oli Ukraina õhujõudude transpordilennuk Iljušin Il-76, mille esmalend oli 1988. aasta 17. veebruaril.

Allatulistamine
Lennuk, mille pardal oli sõjavarustus, nelikümmend Dnipropetrovski 25. üksiku õhudessantväebrigaadi võitlejat ja 9 meeskonnaliiget, oli maandumas Luhanski lähistel asuvale Luhanski lennuväljale, kui sattus umbes 700 m kõrgusel õhutõrjetule alla. Kell 00.51 kohaliku aja järgi kukkus lennuk alla, hukkusid kõik pardal olnud 49 inimest. Lennuk kukkus Krasne küla lähistel olevale põllule, paari kilomeetri kaugusel lennuväljast ja 10 km kaugusel Luhanskist.

Sel ööl pidi Luhanski lennuväljale maanduma kolm Ukraina õhuväe transpordilennukit. Esimene lennuk maandus õnnelikult, teine tulistati alla, kolmandal õnnestus enne lennuväljale jõudmist tagasi pöörduda.

Sõjaväe pressiesindaja teatel viitasid esialgsed andmed sellele, et kasutati Stinger-tüüpi õhutõrjesüsteemi. Mõningate teadete kohaselt süttis lennuk põlema raskekuulipilduja tabamustest.

Valitsusvälise organisatsiooni Infovastupanu («Інформаційний спротив») koordinaatori Dmõtro Tõmtšuki teatel leiti oletatavast laskmispaigast kaks kasutatud ja üks defektne MANPADSi 9K38 Igla stardiseadeldis. Venemaa meedia avaldas desinformatsiooni, mille kohaselt tulistas lennuki alla Ukraina sõjavägi, hiljem võtsid vastutuse lennuki allatulistamise eest endale nõndanimetatud Luhanski Rahvavabariigi omakaitseväe esindajad, kes väitsid, et nad olevad eelnevalt teatanud Luhanski kohal oleva õhuruumi sulgemisest.

Ukraina kaitseministeerium süüdistas juhtunus "terroriste".

Tegemist oli arvatavalt suurima inimkaotusega, mida valitsusväed kriisi ajal senini olid ühes rünnakus kandnud.

7. oktoobril 2017 kinnitas Ukraina Julgeolekuteenistus, et on tuvastanud Venemaa eramilitaarettevõtte Wagneri grupi osaluse lennuki allatulistamises. 14. juunil 2019, sündmuse viiendal aastapäeval, avalikustati Wagneri grupile lennuki allatulistamiskäsu andnud Venemaa relvajõudude kindralleitnandi nimi.

Vastukajad
Ukraina president Petro Porošenko kuulutas 15. juuni leinapäevaks.

Toimusid protestiavaldused Venemaa saatkonna ees Kiievis.

15. juunil toimus Kiievi keskväljakul leinamiiting.

Viited

Välislingid
 Reuters: Rebels shoot down Ukrainian military plane, 49 killed
 Telegraph: Ukraine: rebels shoot down plane carrying 49
 Kremlin-backed insurgents shoot down military plane in Luhansk, killing 49 says spokesman (VIDEO, UPDATES), KyivPost, 14 juuni 2014, Vaadatud 2014-06-14. Lehe keskpaigas on video (alumine) väidetava CCTV kaamera salvestusega lennuki allakukkumisele järgnenud plahvatusest ja tulekahjust.

'''Protestiaktsioonid Venemaa saatkonna ees
Репортаж № 1 з-під посольства під час пікету Avalik ringhääling, 14.06.2014
Репортаж № 2 з-під посольства під час пікету Avalik ringhääling, 14.06.2014
«Лють». Hromadske.doc — нарізка відео з подій під посольством Росії у Києві 14 червня 2014 Avalik ringhääling, 15.06.2014

Lennuõnnetused
Terrorism
2014. aasta Ukrainas